Det skulle bare have været et simpelt butikstyveri, men det udviklede sig til meget mere for en 34-årig mand og en vagt ansat i Netto på Viaduktvej i Nørresundby fredag aften. Det fortæller vagtchef ved Nordjyllands Politi, Poul Fastergaard. - Vi modtager anmeldelse om et røveri i butikken klokken 20.44 her til aften. Vi mener, at en butikstyv er blevet standset af en ansat i butikken, og det har udviklet sig, så tyven er endt med at slå den ansatte i hovedet med en flaske for at komme derfra, siger Poul Fastergaard. OPDATERING KLOKKEN 22.41: Ifølge Nordjyllands Politi har den 34-årige mand forsøgt at stjæle en papvin, men er blevet forsøgt standset af Netto-butikkens vagt, da han var gået igennem kasselinjen uden at betale. For at ryste vagten af sig har tyven slået ham i hovedet med en flaske Mokaï, og under det håndgemæng, der opstår, får vagten endnu et slag med en ny flaske. - Kort efter er vores patrulje heldigvis på stedet og kan overtage. Vagten er omkring skadestuen for at blive tjekket for sine skader og for at få dem dokumenteret til efterforskning af sagen, siger vagtchef Poul Fastergaard. Han forventer, at den 34-årige røver vil blive afhørt lørdag morgen. Herefter vil politiets jurister tage stilling til, om manden skal fremstilles i grundlovsforhør. Rettelse: Af en tidligere udgave af artiklen fremgik det, at røveren var 26 år gammel. Efter et dobbelttjek hos politiet viste fødselsåret sig at være et lidt andet. TV2 Nord beklager fejlen.

Opsummering:
En 34-årig mand er blevet anholdt fredag aften for røveri og vold i Netto i Nørresundby.